# PROU! (Txèquia)

Prou! (en txec Stačilo!) és una coalició electoral d'esquerra de Txèquia, impulsada pel Partit Comunista de Bohèmia i Moràvia (KSČM), Demòcrates Units - Associació d'Independents (SD-SN), el Partit Nacional Social Txec (ČSNS) i candidats independents.

## Història

El novembre de 2023, el KSČM anunciava la seva intenció de formar una àmplia coalició electoral per a les eleccions europees de 2024. El 4 de desembre es presentava Prou! amb l'objectiu "d'unir partits i moviments d'esquerres i patriòtics que no siguin indiferents a la posició de la República Txeca en la Unió Europea, la pràctica de la censura, el malbaratament de diners en armes, o de polítiques socials ineficaces que condueixen a diferències espantoses en el salari mínim dins de la UE". Inicialment, l'aliança estava formada pel KSČM i els SD-SN, però al març de 2024 el ČSNS, partit històric del país, anunciava la seva integració en la coalició.
A les eleccions europees, la coalició obtindria el 9.5% i dos eurodiputats, superant les expectatives. Com a conseqüència, mantindrien l'aliança per a les eleccions regionals del mateix any, aconseguint 40 consellers en pràcticament totes les regions de Txèquia amb socis puntuals com SocDem.
El 16 de novembre de 2024, el KSČM va anunciar la renovació de la coalició per a les eleccions legislatives de 2025, però en forma de partit per evitar el llindar electoral més alt. Diversos partits com els Socialdemòcrates, Jurament o la Sobirania Txeca de la Socialdemocràcia van admetre converses per integrar-se en la llista. La portaveu de Prou!, en aquest sentit, va declarar que qualsevol partit que volgués unir-se a la coalició hauria de respectar les seves demandes fonamentals, inclosa una llei d'agents estrangers, el referèndum sobre la sortida de la República Txeca de la Unió Europea i l'OTAN i posar els mitjans públics sota control directe de l'estat.

## Composició
### Partits membres

| Partits | Ideologia | Líder | MEPs | Consellers regionals |
| Partit Comunista de Bohèmia i Moràvia | Comunisme | Kateřina Konečná | 1 / 2 | 32 / 40 |
| Demòcrates Units - Associació d'Independents | Conservadorisme | Ondřej Dostál | 1 / 2 | 2 / 40 |
| Partit Nacional Social Txec | Nacionalisme | Michal Klusáček | 0 / 2 | 2 / 40 |

### Socis regionals

| Partits | Ideologia | Líder | Consellers regionals |
| Sobirania Txeca de la Socialdemocràcia | Nacionalisme d'esquerres | Jiří Paroubek | 2 / 40 |
| Socialdemocràcia | Socialdemocràcia | Radek Scherfer | 2 / 40 |
| DOMOV [cs] | Nacionalisme | David Tygr Ploc | 0 / 40 |

## Resultats electorals
### Parlament Europeu

| Any | Líder | Vots | % | Escons | +/− | Grup |
| 2024 | Kateřina Konečná | 283,935 | 9.56 (#4) | 2 / 21 | Nou | NI |

## Referències

* ↑ «Nastavení souhlasu s personalizací». [Consulta: 28 gener 2025].
* ↑ Prokšanová, Petra. «KSČM» (en txec), 18-11-2023. [Consulta: 28 gener 2025].
* ↑ Nejedlý, Matěj. «SPOLU? Stačilo! Komunisté do eurovoleb vedou dezinformátory a bývalého Piráta», 04-12-2023. [Consulta: 28 gener 2025].
* ↑ «Levicová a vlastenecká koalice STAČILO! posiluje | ČeskéNoviny.cz» (en txec). [Consulta: 28 gener 2025].
* ↑ «Nastavení souhlasu s personalizací». [Consulta: 28 gener 2025].
* ↑ Křovák, Jan. «Vrcholný pragmatismus na české levici. Maláčová může vyjednat volební spojení se Stačilo! - Echo24.cz» (en txec), 29-12-2024. [Consulta: 28 gener 2025].
* ↑ Tykalová, Tereza. «Paroubka ne. Národní socialisté zablokovali vstup ČSSD do STAČILO!», 17-01-2025. [Consulta: 28 gener 2025].
* ↑ «Motoristé s podporou Přísahy? ‚V žádném případě,‘ říká Šlachta a hledá jiné partnery pro sněmovní volby» (en txec), 16-01-2025. [Consulta: 28 gener 2025].
* ↑ «Nastavení souhlasu s personalizací». [Consulta: 28 gener 2025].